KOMISIJOS SPRENDIMAS

2012 m. rugpjūčio 16 d.

kuriuo nustatomi ekologiniai kriterijai, taikomi suteikiant ES ekologinį ženklą spausdintam popieriui

(pranešta dokumentu Nr. C(2012) 5364)

(Tekstas svarbus EEE)

(2012/481/ES)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 66/2010 dėl ES ekologinio ženklo (1), ypač į jo 8 straipsnio 2 dalį,

pasikonsultavusi su Europos Sąjungos ekologinio ženklinimo valdyba,

kadangi:

pagal Reglamentą (EB) Nr. 66/2010 ES ekologinis ženklas gali būti suteikiamas tokiems gaminiams, kurie per visą gyvavimo ciklą daro mažesnį poveikį aplinkai;

PRIĖMĖ ŠĮ SPRENDIMĄ:

1 straipsnis

1. Gaminių grupę „spausdintas popierius“ sudaro visi spausdinto popieriaus gaminiai, kurių ne mažiau kaip 90 % svorio sudaro popierius, kartonas arba popieriaus substratai, taip pat knygos, katalogai, bloknotai, lankstinukai ir blankai, kurių ne mažiau kaip 80 % svorio sudaro popierius, kartonas arba popieriaus substratai. Intarpai, viršeliai ir bet kuri galutinio spausdinto popieriaus dalis iš spausdinto popieriaus laikoma spausdinto popieriaus gaminio dalimi.

2. Prie spausdinto popieriaus gaminio pritvirtinti intarpai (kurių nenumatyta atskirti) atitinka šio sprendimo priede pateiktus reikalavimus. Prie spausdinto popieriaus gaminio nepritvirtinti intarpai (skrajutės, nuimamieji lipdukai), kurie yra parduodami arba tiekiami kartu su spausdinto popieriaus gaminiais, šio sprendimo priede pateiktus reikalavimus atitinka tik tuomet, jei juos ketinama žymėti ES ekologiniu ženklu.

3. Gaminių grupei „spausdintas popierius“ nepriklauso:

c)

2 straipsnis

Šiame sprendime vartojamų terminų apibrėžtys:

1) knygos– siūlais įrišti ir (arba) klijais sutvirtinti spausdinto popieriaus gaminiai kietais arba minkštais viršeliais, kaip antai mokykliniai vadovėliai, grožinės ir negrožinės literatūros knygos, užrašų knygelės, sąsiuviniai, spiralinio įrišimo užrašų knygelės, pranešimai, kalendoriai su viršeliais, vadovai ir knygos minkštais viršeliais. Prie knygų nepriklauso žurnalai, brošiūros, periodiniai žurnalai, reguliariai leidžiami katalogai ir metiniai pranešimai;

2) vartojamosios medžiagos– cheminiai produktai, kurie yra naudojami spausdinimo, paviršiaus dengimo ir gaminio užbaigimo procesuose ir kurie gali būti sunaudoti, sunaikinti, išsklaidyti, išeikvoti arba išnaudoti. Prie vartojamųjų medžiagų priklauso tokie produktai, kaip spaustuviniai dažai ir dažikliai, spalvinimo milteliai, spausdinto paviršiaus lakas, kitų rūšių lakas, klijai, plovimo priemonės ir drėkinimo tirpalai;

3) aplankas– sulankstomas atskirų lapų dėklas arba viršelis. Prie aplankų priklauso tokie gaminiai, kaip aplankai su abėcėliniais ar kitokiais skirtukais, dokumentų dėklai, taip pat aplankai be užlankstomų kraštų, pakabinamieji segtuvai, kartono dėžės ir iš trijų pusių užlankstomi aplankai;

4) halogenintas organinis tirpiklis– organinis tirpiklis, kurio molekulėje yra bent vienas bromo, chloro, fluoro ar jodo atomas;

5) intarpas– atskirai nuo spausdinto popieriaus gaminio išspausdintas papildomas lapas ar segmentas, kuris yra įterptas tarp spausdinto popieriaus gaminio puslapių ir kuris gali būti išimtas (laisvas intarpas) arba yra įtvirtintas tarp to gaminio puslapių ir sudaro neatskiriamą jo dalį (įtvirtintas intarpas). Prie intarpų priklauso kelių puslapių reklamos, lankstinukai, brošiūros, atsakymo kortelės ir kita reklaminė medžiaga;

6) laikraščiai– kasdien arba kas savaitę išleidžiami leidiniai, kuriuose pateikiamos naujienos ir kurie yra išspausdinti ant 40–65 g/m2 gramatūros laikraštinio popieriaus, pagaminto iš plaušienos ir (arba) rūšiuotosios makulatūros;

7) ne popierinės sudedamosios dalys– visos spausdinto popieriaus gaminio dalys, pagamintos ne iš popieriaus, kartono ar popieriaus substratų;

8) pakuotė– visi gaminiai, pagaminti iš bet kokios kilmės medžiagų, naudojami prekėms (nuo žaliavų iki apdorotų prekių) laikyti, apsaugoti, tvarkyti, tiekti ir pateikti iš gamintojo naudotojui ar vartotojui;

9) spausdinto popieriaus gaminys– apdorojus spausdinimo medžiagas gautas gaminys. Apdorojimą sudaro spausdinimas ant popieriaus. Be spausdinimo, apdorojimas gali apimti gaminio užbaigimo procesą, kaip antai sulankstymą, štampavimą ir pjaustymą ar surinkimą klijuojant, įrišant arba įrišant siūlais. Prie spausdinto popieriaus gaminių priklauso laikraščiai, reklaminė medžiaga ir informaciniai biuleteniai, žurnalai, katalogai, knygos, skrajutės, brošiūros, bloknotai, plakatai, atskiri lapai, vizitinės kortelės ir etiketės;

10) spausdinimas (arba spausdinimo procesas)– procesas, per kurį spausdinimo medžiagos paverčiamos spausdinto popieriaus gaminiu. Jis apima prieš spausdinimo įrenginį, spausdinimo įrenginyje ir po spausdinimo įrenginio atliekamas operacijas;

11) perdirbimas– regeneravimo operacija, per kurią atliekos paverčiamos gaminiais, reikmenimis arba medžiagomis, skirtais pradinėms arba kitoms reikmėms. Jis apima organinių medžiagų perdirbimą, bet neapima energijos gavybos iš atliekų ir organinių medžiagų pavertimo medžiagomis, kurios naudojamos kaip kuras arba kaip užpildas;

12) LOJ (lakieji organiniai junginiai)– organiniai junginiai, įskaitant kreozoto frakcijas, kurių garų slėgis esant 293,15 K temperatūrai yra 0,01 kPa arba didesnis arba kurie pasižymi atitinkamu lakumu konkrečiomis naudojimo sąlygomis;

13) plovimo priemonės (dar vadinamos valymo priemonėmis arba valikliais)– tai: a) skysti cheminiai produktai, naudojami dažams, popieriaus dulkėms ir panašiems produktams nuo spausdinimo formų (tiek atskirų, tiek į spausdinimo mašiną integruotų) ir spaudžiamųjų paviršių pašalinti, b) gaminio užbaigimo mašinoms ir spausdinimo mašinoms skirti valikliai, kaip antai klijų ir lako likučių valikliai, c) spausdinimo dažų valikliai, naudojami nuplaunant sudžiūvusius spausdinimo dažus. Prie plovimo priemonių nepriklauso kitų spausdinimo mašinos dalių ir kitų mašinų (ne spausdinimo ir ne gaminių užbaigimo) valymo priemonės;

14) makulatūra– popierius, kuris susikaupia per spausdinimo ir gaminio užbaigimo procesus, skutant ar karpant popierių arba pradedant darbą spaustuvėje ar knygrišykloje ir kuris nėra užbaigto spausdinto popieriaus gaminio dalis.

3 straipsnis

Kad spausdintam popieriui pagal Reglamentą (EB) Nr. 66/2010 būtų galima suteikti ES ekologinį ženklą, jis turi būti priskiriamas prie šio sprendimo 1 straipsnyje apibrėžtos gaminių grupės „spausdintas popierius“ ir atitikti šio sprendimo priede nustatytus kriterijus ir su jais susijusius vertinimo bei patikros reikalavimus.

4 straipsnis

Gaminių grupei „spausdintas popierius“ nustatyti kriterijai ir su jais susiję vertinimo bei patikros reikalavimai galioja trejus metus nuo šio sprendimo priėmimo dienos.

5 straipsnis

Administravimo tikslais gaminių grupei „spausdintas popierius“ suteikiamas kodas 028.

6 straipsnis

Šis sprendimas skirtas valstybėms narėms.

(1) OL L 27, 2010 1 30, p. 1.

PRIEDAS

SISTEMA

Kriterijų tikslai

Taikant šiuos kriterijus visų pirma siekiama didinti aplinkosauginį dažų šalinimo nuo spausdinto popieriaus gaminių ir pastarųjų perdirbimo veiksmingumą, mažinti išmetamą LOJ kiekį, mažinti su pavojingų cheminių medžiagų naudojimu susijusią grėsmę aplinkai ir žmonių sveikatai arba šios grėsmės išvengti. Kriterijai yra tokio lygio, kad ekologiniu ženklu galėtų būti žymimi tik mažą poveikį aplinkai turintys spausdinto popieriaus gaminiai.

KRITERIJAI

Šie kriterijai nustatyti atsižvelgiant į kiekvieną iš šių aspektų:

1) substratas;

2) draudžiamos ir ribojamos cheminės medžiagos ir mišiniai;

3) perdirbamumas;

4) teršalai;

5) atliekos;

6) energija;

7) mokymas;

8) tinkamumas naudoti;

9) ant gaminio pateikiama informacija;

10) ES ekologinio ženklo etiketėje pateikiama informacija.

1, 3, 8, 9 ir 10 kriterijai taikomi galutiniam spausdinto popieriaus gaminiui.

2 kriterijus taikomas tiek nepopierinėms spausdinto popieriaus gaminio sudedamosioms dalims, tiek popierinių sudedamųjų dalių spausdinimo, paviršiaus padengimo ir užbaigimo procesams.

4, 5, 6 ir 7 kriterijai taikomi tik popierinių sudedamųjų dalių spausdinimo, paviršiaus padengimo ir užbaigimo procesams.

Šie kriterijai taikomi visiems minėtiems procesams, vykdomiems spausdinto popieriaus gaminių gamybos vietoje arba vietose. Jei esama tokių spausdinimo, paviršiaus padengimo ir gaminio užbaigimo procesų, kurie naudojami tik ekologiniu ženklu ženklinamiems gaminiams, 2, 4, 5, 6 ir 7 kriterijai taikomi tik tiems procesams.

Ekologiniai kriterijai netaikomi žaliavų, vartojamųjų medžiagų ir galutinių gaminių vežimui.

Vertinimo ir patikros reikalavimai

Kiekvieno kriterijaus apraše nurodyti konkretūs vertinimo ir patikros reikalavimai.

Visi spausdinto popieriaus gaminio spausdinimo veiksmai turi atitikti kriterijus. Todėl gaminio dalys, kurias spausdina subrangovas, taip pat atitinka spausdinimo reikalavimus. Į paraišką įtraukiamas visų spausdinto popieriaus gamyboje dalyvaujančių spaustuvių ir subrangovų sąrašas, kuriame nurodomos geografinės jų įsisteigimo vietos.

Pareiškėjas pateikia spausdinto popieriaus gamybai spaustuvėje naudojamų cheminių produktų sąrašą. Šis reikalavimas taikomas visoms spausdinimo, paviršiaus padengimo ir gaminio užbaigimo procesuose naudojamoms medžiagoms. Pareiškėjo pateiktame sąraše nurodomas naudojamų cheminių produktų kiekis, funkcija ir tiekėjas, kartu pateikiami pagal Komisijos direktyvą 2001/58/EB (1) parengti saugos duomenų lapai.

Jeigu reikalaujama, kad pareiškėjas pateiktų patvirtinimus, dokumentus, tyrimus, bandymų ataskaitas ar kitus atitikties pagal kriterijus įrodymus, tai reiškia, kad visi šie dokumentai gali būti parengti atitinkamai pareiškėjo ir (arba) jo tiekėjo (-ų) ir (arba) jų tiekėjo (-ų).

Prireikus galima taikyti kitokius, nei nurodyti pagal kiekvieną kriterijų, bandymų metodus, jeigu paraišką vertinanti kompetentinga institucija patvirtina jų lygiavertiškumą.

Jeigu įmanoma, bandymus turėtų atlikti standarto EN ISO 17025 arba jam lygiaverčio standarto bendruosius reikalavimus atitinkančios laboratorijos.

Tam tikrais atvejais kompetentingos institucijos gali reikalauti patvirtinamųjų dokumentų ir gali atlikti nepriklausomas patikras.

ES EKOLOGINIO ŽENKLO KRITERIJAI

1 kriterijus. Substratas

a) Spausdinto popieriaus gaminiai spausdinami tik ant popieriaus, kuris, kaip nustatyta Komisijos sprendimu 2011/333/ES (2), yra pažymėtas ES ekologiniu ženklu.

b) Jei naudojamas laikraštinis popierius, spausdinto popieriaus gaminiai spausdinami tik ant popieriaus, kuris, kaip nustatyta Komisijos sprendimu 2012/448/ES (3), yra pažymėtas ES ekologiniu ženklu.

Vertinimas ir patikra. Pareiškėjas pateikia atitinkamų spausdinto popieriaus gaminių specifikacijas, įskaitant prekės pavadinimus, kiekius ir naudojamo popieriaus gramatūrą. Sąraše taip pat nurodomi naudojamo popieriaus tiekėjų pavadinimai. Pareiškėjas pateikia naudojamam popieriui suteikto galiojančio ES ekologinio ženklo sertifikato kopiją.

2 kriterijus. Draudžiamos ir ribojamos cheminės medžiagos ir mišiniai

a) Pavojingos cheminės medžiagos ir mišiniai

Vartojamosios medžiagos, kurios gali patekti į galutinį spausdinto popieriaus gaminį ir kurių sudėtyje yra cheminių medžiagų ir (arba) mišinių, pagal Europos Parlamento ir Tarybos reglamentą (EB) Nr. 1272/2008 (4) arba pagal Tarybos direktyvą 67/548/EEB (5) atitinkančių toliau nurodytas pavojingumo frazes arba rizikos frazes, arba Europos Parlamento ir Tarybos reglamento (EB) Nr. 1907/2006 (6) 57 straipsnyje nurodytų cheminių medžiagų, negali būti naudojamos galutinių spausdinto popieriaus gaminių spausdinimo, paviršiaus padengimo ir užbaigimo operacijoms.

Šis reikalavimas netaikomas toluenui, naudojamam rotacinės giliaspaudės procesuose, kuriuose nevaldomųjų išmetamųjų teršalų kiekis kontroliuojamas uždara arba apvalkalą turinčia įranga, regeneravimo sistema arba lygiaverte sistema, užtikrinant ne mažesnį kaip 92 % regeneravimo veiksmingumą. Šis reikalavimas taip pat netaikomas UV lakams ir UV dažams, kuriems suteiktas klasifikacinis kodas H412/R52–53.

Nepopierinių sudedamųjų dalių (kurių svoris, kaip nurodyta 1 straipsnyje, sudaro iki 20 %), kurios yra galutinio popieriaus gaminio dalis, sudėtyje negali būti pirmiau nurodytų cheminių medžiagų.

Pavojingumo ir rizikos frazių sąrašas

Pavojingumo frazė (7) Rizikos frazė (8) H300 Mirtina prarijus R28 H301 Toksiška prarijus R25 H304 Prarijus ir patekus į kvėpavimo takus, gali sukelti mirtį R65 H310 Mirtina susilietus su oda R27 H311 Toksiška susilietus su oda R24 H330 Mirtina įkvėpus R26 H331 Toksiška įkvėpus R23 H340 Gali sukelti genetinius defektus R46 H341 Įtariama, kad gali sukelti genetinius defektus R68 H350 Gali sukelti vėžį R45 H350i Gali sukelti vėžį įkvėpus R49 H351 Įtariama, kad sukelia vėžį R40 H360F Gali pakenkti vaisingumui R60 H360D Gali pakenkti negimusiam kūdikiui R61 H360FD Gali pakenkti vaisingumui. Gali pakenkti negimusiam kūdikiui R60; R61; R60-61 H360Fd Gali pakenkti vaisingumui. Įtariama, kad gali pakenkti negimusiam kūdikiui R60-R63 H360Df Gali pakenkti negimusiam kūdikiui. Įtariama, kad gali pakenkti vaisingumui R61-R62 H361f Įtariama, kad gali pakenkti vaisingumui R62 H361d Įtariama, kad gali pakenkti negimusiam kūdikiui R63 H361fd Įtariama, kad gali pakenkti vaisingumui. Įtariama, kad gali pakenkti negimusiam kūdikiui R62-63 H362 Gali pakenkti žindomam vaikui R64 H370 Kenkia organams R39/23; R39/24; R39/25; R39/26; R39/27; R39/28 H371 Gali pakenkti organams R68/20; R68/21; R68/22 H372 Kenkia organams, jeigu medžiaga veikia ilgai arba kartotinai R48/25; R48/24; R48/23 H373 Gali pakenkti organams, jeigu medžiaga veikia ilgai arba kartotinai R48/20; R48/21; R48/22 H400 Labai toksiška vandens organizmams R50 H410 Labai toksiška vandens organizmams, sukelia ilgalaikius pakitimus R50–53 H411 Toksiška vandens organizmams, sukelia ilgalaikius pakitimus R51–53 H412 Kenksminga vandens organizmams, sukelia ilgalaikius pakitimus R52–53 H413 Gali sukelti ilgalaikį kenksmingą poveikį vandens organizmams R53 EUH059 Pavojinga ozono sluoksniui R59 EUH029 Kontaktuodama su vandeniu išskiria toksiškas dujas R29 EUH031 Kontaktuodama su rūgštimis išskiria toksiškas dujas R31 EUH032 Kontaktuodama su rūgštimis išskiria labai toksiškas dujas R32 EUH070 Toksiška patekus į akis R39-41

Cheminėms medžiagoms ir mišiniams, kuriuos apdorojus jų savybės pasikeičia (pvz., tampa biologiškai nebeprieinami, įvyksta cheminių pakitimų) taip, kad nustatytasis pavojus išnyksta, pirmiau nustatytas reikalavimas netaikomas.

Cheminių medžiagų ir mišinių, kuriems gali būti arba yra priskirta kuri nors pirmiau nurodytų pavojingumo arba rizikos frazių arba kurie atitinka priskyrimo pavojingumo klasėms arba kategorijoms kriterijus, taip pat cheminių medžiagų, atitinkančių Reglamento (EB) Nr. 1907/2006 57 straipsnio a, b arba c punkte nustatytus kriterijus, koncentracijos ribos neviršija bendrųjų arba konkrečių koncentracijos ribų, nustatytų pagal Reglamento (EB) Nr. 1272/2008 10 straipsnį. Jeigu nustatytos konkrečios koncentracijos ribos, jos taikomos vietoje bendrųjų koncentracijos ribų.

Cheminių medžiagų, atitinkančių Reglamento (EB) Nr. 1907/2006 57 straipsnio d, e arba f punkte nustatytus kriterijus, koncentracijos riba turi neviršyti 0,1 % pagal masę.

Vertinimas ir patikra. Cheminių medžiagų, kurios dar nesuklasifikuotos pagal Reglamentą (EB) Nr. 1272/2008, atveju pareiškėjas įrodo atitiktį pagal šiuos kriterijus, pateikdamas: i) patvirtinimą, kad nepopierinių galutinio gaminio sudedamųjų dalių sudėtyje esančių tuose kriterijuose nurodytų cheminių medžiagų koncentracija neviršija leidžiamų ribų; ii) patvirtinimą, kad medžiagų, kurios gali patekti į galutinį spausdinto popieriaus gaminį ir kurios naudojamos spausdinimo, paviršiaus padengimo ir gaminio užbaigimo operacijoms, sudėtyje esančių tuose kriterijuose nurodytų cheminių medžiagų koncentracija neviršija leidžiamų ribų; iii) visų spausdinto popieriaus gaminio spausdinimui, užbaigimui ir paviršiaus padengimui naudojamų medžiagų sąrašą. Šiame sąraše nurodomas visų gamybos procese naudojamų medžiagų kiekis, paskirtis ir tiekėjai.

Pareiškėjas įrodo atitiktį pagal šį kriterijų pateikdamas patvirtinimą, kad nė viena cheminė medžiaga nepriskirta prie jokios pavojingumo klasės, pagal Reglamentą (EB) Nr. 1272/2008 susijusios su pirmiau pateiktame sąraše nurodytomis pavojingumo frazėmis, remiantis bent jau Reglamento (EB) Nr. 1907/2006 VII priede išvardytus reikalavimus atitinkančia informacija. Šis patvirtinimas pagrindžiamas suvestine informacija apie atitinkamas su pirmiau pateiktame sąraše nurodytomis pavojingumo frazėmis susijusias charakteristikas, pateikiant detales, nurodytas Reglamento (EB) Nr. 1907/2006 II priedo (Saugos duomenų lapo pildymo nurodymai) 10, 11 ir 12 skirsniuose.

Informacija apie cheminių medžiagų vidines savybes gali būti gaunama ne tik atliekant bandymus, bet ir naudojant alternatyvius metodus, kaip antai in vitro metodus, taikant struktūros ir savybių ryšio nustatymo modelius arba naudojant grupavimo ar analogijos metodą pagal Reglamento (EB) Nr. 1907/2006 XI priedą. Primygtinai raginama dalytis atitinkamais duomenimis.

Teikiama informacija yra susijusi su tokiomis cheminės medžiagos arba mišinių formomis arba fizinėmis būsenomis, kokiomis jie naudojami galutiniame gaminyje.

Kad cheminės medžiagos, kurios išvardytos Reglamento (EB) Nr. 1907/2006 (REACH) IV ir V prieduose ir kurioms pagal to reglamento 2 straipsnio 7 dalies a ir b punktus netaikomi registravimo įpareigojimai, būtų laikomos atitinkančiomis pirmiau nurodytus reikalavimus, pakanka atitinkamo patvirtinimo.

Pareiškėjas pateikia atitinkamus dokumentus apie uždaros arba apvalkalą turinčios įrangos, regeneravimo sistemos arba lygiavertės sistemos, kuri įrengta tolueno naudojimui rotacinės giliaspaudės procesuose kontroliuoti, regeneravimo veiksmingumą.

b) Cheminės medžiagos, įtrauktos į sąrašą pagal Reglamento (EB) Nr. 1907/2006 59 straipsnio 1 dalį

Jeigu cheminės medžiagos įvardytos kaip labai didelį susirūpinimą keliančios medžiagos ir įtrauktos į Reglamento (EB) Nr. 1907/2006 59 straipsnyje nurodytą sąrašą ir jeigu tokių cheminių medžiagų koncentracija mišiniuose yra didesnė kaip 0,1 %, joms netaikomos išimtys, leidžiančios nukrypti nuo Reglamento (EB) Nr. 66/2010 6 straipsnio 6 dalies a punkto draudžiamosios nuostatos. Jeigu koncentracija mažesnė kaip 0,1 %, taikomos konkrečios koncentracijos ribos, nustatytos pagal Reglamento (EB) Nr. 1272/2008 10 straipsnį.

Vertinimas ir patikra. Cheminių medžiagų, kurios įvardytos kaip labai didelį susirūpinimą keliančios medžiagos ir kurios pagal Reglamento (EB) Nr. 1907/2006 59 straipsnį įtrauktos į pasiūlytų medžiagų sąrašą, sąrašas skelbiamas:

http://echa.europa.eu/chem_data/authorisation_process/candidate_list_table_en.asp.

Remiamasi paraiškos pateikimo dieną galiojančiu sąrašu.

Pareiškėjas įrodo atitiktį pagal šį kriterijų pateikdamas duomenis apie spausdinant spausdinto popieriaus gaminius naudojamų cheminių medžiagų kiekį ir pateikia patvirtinimą, kad pagal šiame kriterijuje nurodytų cheminių medžiagų kiekis galutiniame gaminyje neviršija nustatytų koncentracijos ribų. Pagal Reglamento (EB) Nr. 1907/2006 31 straipsnį koncentracija nurodoma saugos duomenų lapuose.

c) Biocidai

Gaminiui išsaugoti naudojami biocidai, esantys produkto arba jame esančio mišinio sudėtyje, kuriems pagal Direktyvą 67/548/EEB, Tarybos direktyvą 1999/45/EB (9) arba Reglamentą (EB) Nr. 1272/2008 suteiktas klasifikacinis kodas H410/R50-53 arba H411/R51-53, leidžiami tik tuomet, jei jų galimybė biologiškai kauptis apibūdinama dydžiu log Pow (oktanolio ir vandens pasiskirstymo koeficiento logaritmas) (< 3,0) arba eksperimentiniu būdu nustatytu biokoncentracijos koeficientu (angl. BCF) (≤ 100).

Vertinimas ir patikra. Pareiškėjas pateikia visų įvairiais gamybos etapais naudojamų biocidų saugos duomenų lapus ir biocidų koncentraciją galutiniame gaminyje patvirtinančius dokumentus.

d) Plovimo priemonės

Spausdinimo procesuose arba subprocesuose valymui naudojamos plovimo priemonės, kurių sudėtyje yra aromatinių angliavandenilių, leidžiamos tik tuomet, jei jos atitinka 2 kriterijaus b punkto nuostatas ir jei įvykdoma viena iš šių sąlygų:

i) plovimo priemonėse naudojamų aromatinių angliavandenilių kiekis neviršija 0,1 % svorio;

ii) metinis naudojamų aromatinių angliavandenilių turinčių plovimo priemonių kiekis neviršija 5 % viso per vienus kalendorinius metus sunaudojamų plovimo priemonių kiekio.

Šis kriterijus netaikomas toluenui, kuris naudojamas kaip plovimo priemonė rotacinės giliaspaudės procesuose.

Vertinimas ir patikra. Pareiškėjas pateikia kiekvienos tais metais, už kuriuos pateikiamas metinis sunaudojamas kiekis, spaustuvėje naudotos plovimo priemonės saugos duomenų lapus. Plovimo priemonių tiekėjai pateikia aromatinių angliavandenių kiekio plovimo priemonėse patvirtinimus.

e) Alkilfenoletoksilatai. Halogenintieji tirpikliai. Ftalatai

Į dažus, dažiklius, dažomuosius miltelius, klijus, plovimo priemones ar kitus cheminius valymo produktus, naudojamus spausdinant spausdinto popieriaus gaminius, negali būti dedama šių cheminių medžiagų ir preparatų:

— alkilfenoletoksilatų ir jų darinių, kuriems skaidantis gali susidaryti alkilfenoliai;

— halogenintųjų tirpiklių, kurie naudojimo metu yra priskirti prie 2 kriterijaus a punkte išvardytų pavojaus ar rizikos kategorijų;

— ftalatų, kuriems naudojimo metu pagal Reglamentą (EB) Nr. 1272/2008 yra priskirtos rizikos frazės H360F, H360D ir H361f.

Vertinimas ir patikra. Paraiškos teikėjas pateikia atitikties pagal šį kriterijų patvirtinimą.

f) Spausdinimo dažai, dažomieji milteliai, lakai, plėvelės ir laminatai

Spausdinimo dažų, dažomųjų miltelių, kitų dažų, lakų, plėvelių ir laminatų sudėtyje (kaip medžiaga arba naudojamo preparato dalis) negali būti naudojami šie sunkieji metalai ar jų junginiai: kadmis, varis (išskyrus vario polichlorftalocianiną), švinas, nikelis, chromas VI, gyvsidabris, arsenas, tirpusis baris, selenas ir stibis. Kobalto gali būti naudojama ne daugiau kaip 0,1 % svorio.

Sudėtinėse dalyse gali būti iki 0,01 % svorio šių metalų pėdsakų, atsiradusių dėl žaliavų priemaišų.

Vertinimas ir patikra. Pareiškėjas pateikia atitikties pagal šį kriterijų patvirtinimą ir sudėtinių dalių tiekėjų patvirtinimus.

3 kriterijus. Perdirbamumas

Spausdinto popieriaus gaminius turi būti galima perdirbti. Iš spausdinto popieriaus turi būti galima pašalinti dažus, o nepopierines spausdinto popieriaus gaminio sudedamąsias dalis turi būti galima lengvai atskirti užtikrinant, kad jos nepakenks perdirbimo procesui.

a) Atsparumo drėgmei priemones galima naudoti tik tuomet, jei galima įrodyti galutinio produkto perdirbamumą.

b) Klijus galima naudoti tik tuomet, jei galima įrodyti, kad juos galima pašalinti.

c) Padengimo lakus ir laminatus, įskaitant polietileną ir (arba) polietileną/polipropileną, galima naudoti tik knygų, bloknotų, žurnalų bei katalogų ir sąsiuvinių viršeliams.

d) Turi būti įrodyta galimybė pašalinti dažus.

Vertinimas ir patikra. Pareiškėjas turi pateikti atsparumo drėgmei priemonių ir klijų pašalinimo bandymo rezultatus. Orientaciniai bandymų metodai yra PTS metodas PTS-RH 021/97 (atsparumo drėgmei priemonės), INGEDE metodas 12 (netirpių klijų pašalinimas) arba lygiaverčiai bandymų metodai. Įrodant galimybę pašalinti dažus turi būti naudojama Europos popieriaus regeneravimo tarybos patvirtinta dažų pašalinimo rezultatų lentelė (10) arba lygiavertis bandymų metodas. Bandymai turi būti atliekami su 3 tipų popieriumi: nepadengtu, kreidiniu ir klijintu popieriumi. Jei kurio nors tipo spausdinimo dažai parduodami naudoti tik vieno ar dviejų specifinių tipų popieriui, pakanka išbandyti tik tų tipų popierių. Pareiškėjas pateikia patvirtinimą, kad kreidinio ir laminuoto spausdinimo popieriaus gaminiai atitinka 3 kriterijaus b punktą. Jei spausdinto popieriaus gaminio dalis yra lengvai nuimama (pvz., plastikinis viršelis arba daugkartinio naudojimo sąsiuvinio viršelis), perdirbamumo bandymas atliekamas be šios sudėtinės dalies. Tai, kad nepopierinės sudėtinės dalys yra lengvai pašalinamos, įrodoma popieriaus surinkimo bendrovės, perdirbimo bendrovės arba lygiavertės organizacijos patvirtinimu. Galima naudoti ir kompetentingos ir nepriklausomos trečiosios šalies siūlomus bandymų metodus, jei ji įrodė, kad juos taikant gaunami lygiaverčiai rezultatai.

4 kriterijus. Teršalai

a) Teršalų patekimas į vandenį

Nei skalavimo vanduo, kuriame yra apdorojant fotojuostas ar gaminant plokštes išsiskyrusio sidabro, nei fotografijos chemikalai neturi patekti į nuotekų valymo įrenginius.

Vertinimas ir patikra. Pareiškėjas pateikia atitikties pagal šį kriterijų patvirtinimą ir skalavimo vandens, kuriame yra sidabro, bei fotografijos chemikalų tvarkymo vietoje aprašymą. Jei fotojuostos apdorojamos ir (arba) plokštės gaminamos kitur, subrangovas pateikia atitikties pagal šį kriterijų patvirtinimą ir skalavimo vandens, kuriame yra sidabro, bei fotografijos chemikalų tvarkymo jo patalpose aprašymą.

Į nuotekų valymo įrenginius patenkančio chromo ir vario kiekis turi neviršyti atitinkamai 45 mg/m2 ir 400 mg/m2 spausdinimo cilindro paviršiaus ploto.

Vertinimas ir patikra. Rotacinės giliaspaudės spaustuvėse chromo ir vario kiekis nuotekose tikrinamas po nuotekų valymo ir prieš jas išleidžiant. Kas mėnesį imama reprezentatyvi chromo ir vario išmetalų imtis. Bent kartą per metus akredituota laboratorija atlieka analitinį reprezentatyvios šių imčių imties tyrimą siekdama nustatyti joje esančių chromo ir vario kiekį. Atitiktis pagal šį kriterijų įvertinama per metinį analitinį tyrimą nustatytą chromo ir vario kiekį padalijant iš spausdinimo mašinoje naudoto spausdinimo cilindro paviršiaus. Spausdinimo mašinoje naudoto spausdinimo cilindro paviršius apskaičiuojamas cilindro paviršių (= 2πrL, čia r – cilindro spindulys, L – cilindro ilgis) padauginant iš spaudinių gamybos procesų, įvykdytų per metus, skaičiaus (= skirtingų spausdinimo darbų skaičius).

b) Teršalų patekimas į orą

Lakieji organiniai junginiai (LOJ)

Turi būti laikomasi šio kriterijaus:

(PLOJ – RLOJ)/Ppopieriaus < 5 [kg/t]

Kai:

PLOJ = pirktuose cheminiuose produktuose, panaudotuose metiniam bendram spausdintų gaminių kiekiui pagaminti, esantis metinis bendras LOJ kiekis kilogramais. RLOJ = metinis bendras taršos mažinimo priemonėmis sunaikintų, vykdant spausdinimo procesus regeneruotų ir parduotų arba pakartotinai panaudotų LOJ kiekis kilogramais. Ppopieriaus = pirktas ir spausdintiems gaminiams gaminti panaudotas metinis bendras popieriaus kiekis tonomis.

Jei spaustuvė naudoja skirtingas spausdinimo technologijas, šį kriterijų atitikti turi kiekviena technologija atskirai.

PLOJ apskaičiuojama remiantis LOJ kiekio informacija, pateikta saugos duomenų lapuose arba lygiaverčiame cheminių produktų tiekėjo patvirtinime.

RLOJ apskaičiuojama remiantis parduotuose cheminiuose produktuose esančių LOJ kiekio patvirtinimu arba vidaus skaičiavimo registro (arba kito lygiaverčio dokumento) duomenimis apie metinį regeneruotų ir pakartotinai vietoje panaudotų LOJ kiekį.

Specifinės termostabilizacinio spausdinimo sąlygos:

i) termostabilizacinio ofsetinio spausdinimo atveju, kai džiovinimo įrenginyje yra integruotas papildomas deginimo įrenginys, taikomas toks skaičiavimo metodas: PLOJ = 90 % metinio bendro LOJ, esančių metinei spausdintų gaminių gamybai sunaudojamuose drėkinimo tirpaluose, kiekio kilogramais + 85 % metinio bendro LOJ, esančių metinei spausdintų gaminių gamybai sunaudojamose valymo priemonėse, kiekio kilogramais;

ii) termostabilizacinio ofsetinio spausdinimo atveju, kai džiovinimo įrenginyje nėra papildomo deginimo įrenginio, taikomas toks skaičiavimo metodas: PLOJ = 90 % metinio bendro LOJ, esančių metinei spausdintų gaminių gamybai sunaudojamuose drėkinimo tirpaluose, kiekio kilogramais + 85 % metinio bendro LOJ, esančių metinei spausdintų gaminių gamybai sunaudojamose valymo priemonėse, kiekio kilogramais + 10 % metinio bendro LOJ, esančių metinei spausdintų gaminių gamybai sunaudojamuose spausdinimo dažuose, kiekio kilogramais.

i ir ii punktų skaičiavimams galima naudoti proporcingai mažesnes nei 90 % ir 85 % procentines dalis, jei įrodoma, kad atitinkamai daugiau kaip 10 % ir 15 % metinio bendro LOJ, esančių metinei spausdintų gaminių gamybai sunaudojamuose drėkinimo tirpaluose arba valymo priemonėse, kiekio kilogramais yra pašalinama džiovinimo proceso dujų sudeginimo sistemoje.

Vertinimas ir patikra. Cheminių produktų tiekėjas pateikia LOJ kiekio alkoholiuose, plovimo priemonėse, drėkinimo tirpaluose arba kituose atitinkamuose cheminiuose produktuose patvirtinimą. Pareiškėjas pateikia skaičiavimų pagal pirmiau išdėstytus kriterijus įrodymus. Skaičiavimų laikotarpis grindžiamas dvylikos mėnesių trukmės gamyba. Jeigu gamykla yra nauja arba po rekonstrukcijos, skaičiavimai grindžiami ne trumpesniu kaip 3 mėnesių reprezentatyvaus gamyklos darbo laikotarpiu.

c) Leidinių rotacinės giliaspaudės teršalai

i) Leidinių rotacinės giliaspaudės procesų metu į orą išmetamas LOJ kiekis neturi viršyti 50 mg C/Nm3. Vertinimas ir patikra. Pareiškėjas pateikia atitinkamus dokumentus, įrodančius atitiktį pagal šį kriterijų.

ii) Privaloma turėti į orą išmetamo Cr6 + kiekio mažinimo įrangą.

iii) Į orą išmetamo Cr6 + kiekis turi neviršyti 15 mg/t popieriaus. Vertinimas ir patikra. Pareiškėjas pateikia įrengtos sistemos aprašymą ir su išmetamo Cr6 + kiekio kontrole ir stebėsena susijusius dokumentus. Dokumentuose pateikiami su išmetamo į orą Cr6 + kiekio mažinimu susijusių bandymų rezultatai.

d) Spausdinimo procesai, kuriems netaikomos teisinės priemonės

Ofsetinės termostabilizacinės spaudos ir fleksografinio spausdinimo procesuose taikomame džiovinimo procese naudojami lakieji tirpikliai turi būti kontroliuojami regeneravimo, deginimo arba lygiavertėmis sistemomis. Visai atvejais, kai netaikomos teisinės priemonės, į orą išmetamų LOJ kiekis turi neviršyti 20 mg C/Nm3.

Šis reikalavimas netaikomas trafaretiniam ir skaitmeniniam spausdinimui. Be to, jis netaikomas tai ofsetinės termostabilizacinės spaudos ir fleksografinio spausdinimo įrangai, kurioje per metus sunaudojama mažiau nei 15 t tirpiklių.

Vertinimas ir patikra. Pareiškėjas pateikia įrengtos sistemos aprašymą ir su išmetamo į orą teršalų kiekio kontrole ir stebėsena susijusius dokumentus.

5 kriterijus. Atliekos

a) Atliekų tvarkymas

Įmonėje, kurioje gaminami spausdinto popieriaus gaminiai, turi būti atliekų, įskaitant liekamuosius produktus, susidariusius gaminant spausdinto popieriaus gaminius, tvarkymo sistema, nustatyta atitinkamų vietos ir nacionalinių reguliavimo institucijų.

Sistema turi būti patvirtinta dokumentais arba paaiškinta, pateikiant informaciją bent apie šias procedūras:

i) bendrame atliekų sraute esančių grąžinamojo perdirbimo medžiagų tvarkymo, rinkimo, atskyrimo ir naudojimo,

ii) medžiagų regeneravimo kitais tikslais, pvz., deginti technologiniam garui arba šilumai gauti arba naudoti žemės ūkyje,

iii) pavojingų atliekų tvarkymo, rinkimo, atskyrimo ir šalinimo, kaip nustatyta atitinkamų vietos ir nacionalinių reguliavimo institucijų.

Vertinimas ir patikra. Pareiškėjas pateikia atitikties pagal šį kriterijų patvirtinimą ir patvirtintų atliekų tvarkymo procedūrų aprašymą. Jei reikia, pareiškėjas atitinkamą patvirtinimą vietos valdžios institucijai pateikia kasmet. Jei atliekos tvarkomos kitur, subrangovas taip pat pateikia atitikties pagal šį kriterijų patvirtinimą.

b) Makulatūra

Susidarantis makulatūros kiekis X turi būti:

Spausdinimo metodas Didžiausias makulatūros kiekis (%) Lakštinė ofsetinė spauda 23 Standartinė ofsetinė spauda, laikraščiai 10 Standartinė ofsetinė spauda, blankų spausdinimas 18 Standartinė ofsetinė rotacinė spauda (išskyrus laikraščius ir blankus) 19 Ofsetinė rotacinė termostabilizacinė spauda 21 Giliaspaudė 15 Fleksografija (išskyrus ant gofruotojo kartono) 11 Skaitmeninis spausdinimas 10 Ofsetas 4 Fleksografija ant gofruotojo kartono 17 Trafaretinis spaudinimas 23

Čia

X = metinis makulatūros, susidariusios spausdinant (įskaitant užbaigimo procesus) ekologiniu ženklu pažymėtą spausdinto popieriaus gaminį, kiekis tonomis, padalytas iš metinio nupirkto ir ekologiniu ženklu pažymėtam spausdinto popieriaus gaminiui pagaminti sunaudoto popieriaus kiekio tonomis.

Jei spaustuvė atlieka gaminio užbaigimo procesus kitos spaustuvės pavedimu, šiuose procesuose susidaręs makulatūros kiekis apskaičiuojant X neįtraukiamas.

Jei užbaigimo procesus atlieka kita bendrovė, kitur atlikto darbo metu susidaręs makulatūros kiekis įtraukiamas ir deklaruojamas apskaičiuojant X.

Vertinimas ir patikra. Pareiškėjas pateikia makulatūros kiekio apskaičiavimo aprašymą ir makulatūrą iš spaustuvės surenkančio rangovo patvirtinimą. Pateikiamos užsakomojo darbo sąlygos ir užbaigimo procesuose susidariusios makulatūros kiekio apskaičiavimai. Skaičiavimų laikotarpis grindžiamas dvylikos mėnesių trukmės gamyba. Jeigu gamykla yra nauja arba po rekonstrukcijos, skaičiavimai grindžiami ne trumpesniu kaip 3 mėnesių reprezentatyvaus gamyklos darbo laikotarpiu.

6 kriterijus. Energijos sąnaudos

Spaustuvė sudaro visų elektros energiją naudojančių prietaisų (įskaitant mašinas, apšvietimo, oro kondicionavimo, vėsinimo įrangą) registrą ir parengia energijos vartojimo efektyvumo gerinimo priemonių programą.

Vertinimas ir patikra. Pareiškėjas pateikia elektros energiją naudojančių prietaisų registrą ir energijos vartojimo efektyvumo gerinimo programą.

7 kriterijus. Mokymas

Visiems kasdieninėse operacijose dalyvaujantiems darbuotojams suteikiamos žinios, būtinos siekiant užtikrinti, kad būtų laikomasi ekologinio ženklo reikalavimų ir kad atitiktis jiems būtų nuolat gerinama.

Vertinimas ir patikra. Pareiškėjas pateikia atitikties pagal šį kriterijų patvirtinimą ir mokymo programos aprašymą bei jos turinį, nurodydamas, kurie darbuotojai kada perėjo atitinkamą mokymą. Pareiškėjas kompetentingai institucijai taip pat pateikia mokymo medžiagos pavyzdį.

8 kriterijus. Tinkamumas naudoti

Gaminys turi būti tinkamas naudoti pagal paskirtį. Vertinimas ir patikra.

Vertinimas ir patikra. Pareiškėjas pateikia atitinkamus dokumentus, įrodančius atitiktį pagal šį kriterijų. Atitinkamais atvejais, siekdamas įrodyti spausdinto popieriaus gaminių tinkamumą naudoti, pareiškėjas gali naudotis nacionaliniais arba komerciniais standartais.

9 kriterijus. Ant gaminio pateikiama informacija

Ant gaminio pateikiama tokia informacija:

„Rinkite makulatūrą ir grąžinkite perdirbti.“

Vertinimas ir patikra. Pareiškėjas pateikia produkto pakuotės, ant kurios pateikta reikiama informacija, pavyzdį.

10 kriterijus. ES ekologinio ženklo etiketėje pateikiama informacija

Neprivaloma etiketė, kurioje yra teksto langelis su tokiu įrašu:

— Šį spausdintą gaminį galima perdirbti.

— Jis išspausdintas naudojant popierių, kurio poveikis aplinkai yra mažas.

— Gaminant popierių ir spausdinant į orą ir vandenį pateko tik nedidelis chemikalų kiekis.

Neprivalomos etiketės su teksto langeliu naudojimo gairės pateikiamos „ES ekologinės etiketės logotipo naudojimo gairėse“, kurios pateiktos interneto svetainėje:

http://ec.europa.eu/environment/ecolabel/promo/pdf/logo%20guidelines.pdf.

Vertinimas ir patikra. Pareiškėjas pateikia spausdinto popieriaus gaminio su ženklu pavyzdį ir atitikties pagal šį kriterijų patvirtinimą.

(1) OL L 212, 2001 8 7, p. 24.

(2) 2011 m. birželio 7 d. Sprendimas dėl ekologinių kriterijų, kuriais remiantis kopijuojamajam ir rašomajam popieriui suteikiamas ES ekologinis ženklas, nustatymo (OL L 149, 2011 6 8, p. 12).

(3) 2012 m. liepos 12 d. Sprendimas, kuriuo nustatomi ekologiniai kriterijai, taikomi suteikiant ES ekologinį ženklą laikraštiniam popieriui (OL L 202, 2012 7 28, p. 26).

(4) OL L 353, 2008 12 31, p. 1.

(5) OL 196, 1967 8 16, p. 1.

(6) OL L 396, 2006 12 30, p. 1.

(7) Kaip nustatyta Reglamente (EB) Nr. 1272/2008.

(8) Kaip nustatyta Direktyvoje 67/548/EEB.

(9) OL L 200, 1999 7 30, p. 1.

(10) Spausdinto gaminio perdirbamumo vertinimas. Dažų pašalinimo rezultatas. Naudotojo vadovas, www.paperrecovery.org, „Publications“.